《避寇鼓山 其五》
清代·卓梦采

延伫步疏林，清风吹敝襟。山高岚易暝，洞隐气多阴。

世事浑如幻，静观不昧心。君恩沧海阔，乡思白云深。

蜩沸凄人耳，蝣浮笑我今。何时天雨降，庶得靖嚣音。

作者简介：卓梦采，字狷夫，凤山人。庠生。性孝友，方正自持，精医济人。清康熙六十年（1721）朱一贵陷县治，慕卓氏之名，致之再三，坚辞不肯赴。挈家遁鼓山匝月，吟咏自娱，且散家赀给戚族里邻，以资口粮。知县陈志泰高其行谊，赠「儒林芳标」匾额。享年八十。子肇昌，领乡荐；孙列胶庠